Man oorleef wrede kleinhoewe-aanvalDudley Foster. Foto: Facebook met vergunning van Drift Reaction. Dudley Foster van Sunrella, noord van Johannesburg, is in die waakeenheid van ŉ hospitaal opgeneem nadat drie aanvallers hom wreed in sy huis op ŉ kleinhoewe aangeval het. Volgens ŉ verklaring van die Drift Reaction-veiligheidsmaatskappy het die aanval Maandagaand op ŉ kleinhoewe in Sunrella plaasgevind. Hulle is om 20:05 in kennis gestel van die voorval deur ŉ man wat gesê het sy vriend is in sy huis aangeval. “Die kliënt het geweet sy vriend is nie ŉ kliënt van Drift Reaction nie, maar het die beheersentrum [nietemin] gebel en nooddienste sowel as taktiese eenhede en die Iron Fist Squad is na die toneel ontbied.” Beamptes van Drift Reaction het die slagoffer in ŉ plas bloed in die huis aangetref. Hy het sewe ernstige steekwonde opgedoen. “Volgens die slagoffer het drie onbekende mans sy deur afgebreek, binnegekom en hom begin steek. Hul het met verskeie elektriese toestelle van die toneel gevlug.” Die slagoffer was volgens Drift Reaction Dinsdagaand nog in ŉ kritieke toestand, maar sy toestand het teen Woensdag gestabiliseer. “Hy is baie gelukkig dat geen lewensbelangrike organe of hoofslagare raakgesteek is nie. Hy het ook harsingskudding opgedoen,” het die beamptes gesê. Die slagoffer is glo oor die kop geslaan met ŉ kroegstoeltjie. Volgens Jarques Treptow, eienaar van Drift Reaction, is niemand nog in verband met die voorval in hegtenis geneem nie. Ten spyte van verskeie pogings kon die polisie nie vir kommentaar oor die voorval bereik word nie. Foto: Facebook met vergunning van Drift Reaction.